《烟江叠障图》
宋代·蔡肇

瓜州东望西津山，山平水阔生寒烟。
海门日出江雾破，沿江山色寒苍然。
五州京岘穹隆隐辚尚不见，况乃鹿跑马迹点滴之微泉。
中泠之南古浮玉，钟鼓下震蛟龙川。
楼台明灭彩翠合，海市仙山当目前。
兴来赤脚踏鳌背，挥弄白日摩青天。
原松芊芊雪欲尽，野气郁郁春逾妍。
三更潮生月西落，寒金万斛流琼田。
江山佳处心自省，画图忽见犹当年。
有如远作美人别，耿耿独记长眉娟。
双瓶买鱼晚渡立，孤篷听雨春滩眠。
翰林东坡知此乐，至今舟上渔子谈苏仙。
玉堂椽蜡照清夜，苇间幽梦来延缘。
山川信羡归未得，送行看尽且作公子思归篇。

作者简介：蔡肇（？～1119）字天启，润州丹阳（今属江苏）人，蔡渊子。北宋画家，能画山水人物木石，善诗文，著有《丹阳集》，曾任吏部员外郎、中书舍人等职。蔡肇初事王安石，见器重，又从苏轼游，声誉益显。尝与王诜、李公麟、苏轼、米芾等十六人雅集西园。在京师开封任官时，画平冈老木，余纸请李公麟画远水归雁和舟楫，早萌退隐之意。画迹有《松路仙岩图》、《山麓渔舟图》、《雪陂钟馗图》、《松下逍遥图》、《煎茶图》，著录于《绘事备考》。又《仁寿图》相传是其作品，著录于《石渠宝笈三编》。